|  |
| --- |
| Rhifyn 29  **Cwlwm** Medi 2015  Hope-Siloh, Pontarddulais  [www.hopesiloh.tk](http://www.hopesiloh.tk) hopesiloh@hotmail.co.uk |



**Cofeb ar hen safle Siloh**

Fel Eglwys, rydym wedi trefnu gosod cofeb i ddynodi lleoliad hen safle Capel Siloh. Mae’r gofeb wedi ei hadeiladu i mewn i un o’r pileri sydd o flaen y datblygiad tai newydd, ar gornel Oakfield a Glynllwchwr. Yn edmygu’r gofeb yn y llun mae tri o ddiaconiaid Siloh gynt, Ifor Miles, Jennifer Clarke ac Ann Easter.

**Yr Organ Newydd wedi cyrraedd!**

Mae’r organ newydd wedi ei lleoli yn llofft yr organ, a hynny heb dorri ar draws effeithiolrwydd gweledol yr hen offeryn bîb. Organ ddigidol yw’r offeryn newydd sy’n defnyddio’r dechnoleg ‘Physis’ ddiweddaraf. I chi sydd â diddordeb, mae’r holl fanylion am y model Envoy 35-F i’w gweld ar wefan VISCOUNT.

Diolch i Eric am y gwaith o ymchwilio, archebu a chydlynu gyda’r cyflenwyr, i Huw Miles am waith trwsio angenrheidiol o gwmpas yr offeryn, ac i *Classic Curtains and Blinds* - y siop gyferbyn a’r capel, am eu haelioni yn gosod y llen tu cefn i sedd yr organ, a hynny yn rhad ac am ddim fel rhodd i’r Eglwys. Diolch, wrth gwrs, i bawb a gyfrannodd i Apêl yr Organ mewn unrhyw ffordd dros y blynyddoedd diwethaf.

**Cymanfa Ganu**

Sul cyntaf mis Hydref yw dyddiad Cymanfa Ganu undebol Pontarddulais a’r Hendy. Yn oedfa’r bore am 10.30, yn ogystal â phlant ein Hysgol Sul ni, bydd plant o Ysgolion yr Hendy a Bryniago yn cymryd rhan. Tro’r oedolion fydd hi yn y nos am 6 a’r cwbl eleni o dan arweiniad medrus Alun Guy, Caerdydd. Dewch yn llu i uno yn y gân, - a dewch â ffrind!

|  |
| --- |
| Gweinidog: Y Parch. Llewelyn Picton Jones, B.Sc., M.Ed.  50 Heol Glanffrwd, Pontarddulais, Abertawe, SA4 8QE  01792 882889 [Lpicjones@aol.com](mailto:Lpicjones@aol.com) |

|  |
| --- |
| **Gair y Gweinidog – Apêl Ffoaduriaid Cymorth Cristnogol** |

*(o wefan Undeb yr Annibynwyr Cymraeg)*

Mae Cymorth Cristnogol wedi lansio apêl i leddfu dioddefaint ffoaduriaid yn Ewrop, ac i helpu’r cyrff yn y Dwyrain Canol sy’n cynnig cymorth brys i’r rhai orfodwyd i adael eu cartrefi gan y gwrthdaro yn Syria. Pwysleisir yr angen i lunio ‘cynllun ail-leoli Undeb Ewropeaidd sydd yn barhaol, yn gytbwys ac yn orfodol’ fel bod pob gwlad – gan gynnwys Prydain – yn chwarae ei rhan lawn i helpu’r rhai sy’n chwilio am loches yn Ewrop. Mae Cymorth Cristnogol yn gofyn i’r Llywodraeth wneud mwy i sicrhau bod y bobl sydd dan warchae yn Syria yn cael cymorth, ac i geisio sicrhau setliad gwleidyddol yno. Mae’r elusen yn cefnogi eglwysi sy’n cynnal gwylnosau i weddïo am ddiwedd y gwrthdaro a’r caledi a’r dioddefaint yn mae wedi ei achosi.

Dywedodd Pennaeth Cymorth Cristnogol yng Nghymru, Huw Thomas: ‘Sefydlwyd Cymorth Cristnogol 70 mlynedd yn ôl mewn ymateb i’r miliynau o bobl gafodd eu dadleoli yn dilyn yr Ail Ryfel byd. Heddiw mae’r byd yn wynebu argyfwng dynol o faint cymharol. Mae cyflwr y rhai sy’n ceisio lloches yn Ewrop yn gofyn am arweiniad gweledigaethol gan lywodraethau Ewropeaidd er mwyn wynebu’r argyfwng ar y cyd. Yma yng Nghymru rydym yn gofyn i Lywodraeth y Deyrnas Unedig ymuno â gwledydd eraill drwy groesawu ffoaduriaid o fewn Ewrop gyda breichiau agored. Rhaid i’r Prif Weinidog weithredu er mwyn ymateb i her fawr ein hoes’.

Mae Cymorth Cristnogol wedi ariannu cyrff sy’n gweithio yn Syria, Iraq a Libanus gyda ffoaduriad a’r rhai sydd wedi eu dadleoli am sawl blwyddyn gan roi bwyd, dillad, gwely, citiau glanweithdra a gwasanaeth iechyd i’r cymunedau. Yn Libanus ac Iraq mae’n partneriaid hefyd yn gweithio i gynnig cefnogaeth seicogymdeithasol i blant a merched mewn angen.

Mae’n bwysig ein bod fel Eglwys yn cefnogi’r apêl yma *– “Yn wir, rwy’n dweud wrthych, yn gymaint ag ichwi ei wneud i un o’r lleiaf o’r rhain, fy mrodyr, i mi y gwnaethoch.”*

Yn dilyn yr oedfa ddydd Sul 27 Medi trefnwyd te a choffi a stondin yn gwerthu ‘pethau melys’ yn y Festri fawr gan blant a ieuenctid yr Ysgol Sul i gychwyn ein hymateb fel eglwys.

|  |
| --- |
| **Cyfrol newydd Y Parch Ddr Vivian Jones** |

Nos Iau 17 Medi yn y Festri Fawr, cynhaliwyd lansiad o gyfrol ddiweddaraf y Parch. Ddr. Vivian Jones, *Symud Ymlaen****.*** Darparwyd lluniaeth ysgafn cyn symud ymlaen i agweddau mwy ffurfiol y noson. Wedi gair o groeso gan ein Gweinidog, cafwyd cyfraniadau gan Y Parch Dewi Myrddin Hughes, Aled Davies (Cyhoeddiadau’r Gair), Y Parch Eirian Rees a’i fab Geraint Rees. Cyn i bawb gael cyfle i brynu copi o’r gyfrol, diolchodd Vivian i bawb a fu’n rhan o drefniadau’r noson, ac am bob cefnogaeth. Mewn rhifyn diweddar o’r *Tyst* dywedodd Dewi Myrddin Hughesfod y gyfrol, ‘yn codi llu o gwestiynau difyr a buddiol ynghylch meithrin eglwysi bywiog a gwasanaethgar. Byddai’n werth i eglwysi, a chylchoedd o eglwysi, ddarllen y llyfr fesul pennod, a holi sut y gallan nhw fanteisio ar rai o’r awgrymiadau’. Gallwch archebu copïau trwy’r capel am £6.99 yr un.



|  |
| --- |
| Newyddion |

**Bedyddiadau**

Hyfrydwch mawr yn ddiweddar oedd derbyn dau blentyn i deulu’r eglwys trwy fedydd. Ar fore Sul Gorffennaf 19, bedyddiwyd Rhodri Huw Rhydderch Huxtable, mab Sian a Gareth, brawd bach Gethin a ŵyr Jean a John.



Ac ar Ddydd Sul Medi 20, bedyddiwyd Dyfan Rhodri Jones, mab Luned a Rhys, brawd bach Mared a ŵyr Gwen ac Eric. Mae’r ddau fachgen bach eisoes yn mynychu’r Clwb Babanod a’r Ysgol Sul ac rydym yn dymuno’n dda iddyn nhw a’u teuluoedd i’r dyfodol.

****

**Cyfarchion Penblwydd**

Yn ystod y misoedd diwethaf mae un o’n aelodau hynaf sef Mr Vernon Lewis wedi dathlu ei benblwydd yn 92 oed. Danfonwn gyfarchion penblwydd iddo a’n dymuniadau gorau.

**Llongyfarchiadau**

Ry’n ni’n llongyfarch rhai o ieuenctid yr eglwys a fu’n llwyddiannus yn yr arholiadau allanol - TGAU, lefel ‘A’ a Gradd eleni ac yn anfon ein dymuniadau gorau iddynt i’r dyfodol.

**Dymuniadau Gorau**

Estynnwn ein dymuniadau gorau i Mrs Enid Morris, Mrs Barbara Rees, Mrs Myfanwy Thomas a’r Parchg Alan John, cyn-weinidog Siloh, a fu yn yr Ysbyty yn ddiweddar. Mae Myfanwy yn dal i fod yn Ysbyty Treforys.

**Marwolaethau**

**Mr Alun Howells** - Bu farw un o’n haelodau ffyddlon, sef Mr Alun Howells o Bentre’r Ardd, Gorseinon ychydig o fisoedd yn ôl. Bu Alun yn aelod ffyddlon o Eglwys Iesu Grist trwy gydol ei fywyd – yn gyntaf yn Eglwys Libanus, Gorseinon ble bu’n flaenor ac yn ysgrifennydd ac wedyn am ddeng mlynedd yn aelod ffyddlon ac yn ddiacon gweithgar yn Eglwys Brynteg. Ers ymaelodi yn Hope-Siloh bu’n aelod ffyddlon a chefnogol iawn. Roedd y dorf a fynychodd yr angladd yn arwydd o barch mawr y gymuned tuag at Alun a’r teulu ac ry’n ni yma yn Hope-Siloh yn gweld ei eisiau yn fawr. Fel Eglwys cydymdeimlwn yn ddwys gyda Pam, Sian a’r teulu.

**Mrs Mary Meredith** –Yn ystod y misoedd diwethaf bu farw Mrs Mary Meredith neu Mary Davies fel roedd rhai ohonoch yn ei hadnabod. Roedd yn un o blant Siloh ac yn ferch i’r Parch. Ben Davies a fu’n weinidog yn Siloh am bron a bod pedwar deg o flynyddoedd. Bu hefyd yn drysorydd Siloh am gyfnod. Oherwydd ei hafiechyd roedd Mary wedi byw yng Nghartref yr Hafan ers rhyw wyth mlynedd erbyn hyn. Fel Eglwys cydymdeimlwn yn ddwys gyda’r teulu.

**Banc Bwyd**

Rydym yn dal i gasglu bwyd yn wythnosol ar gyfer Y Banc Bwyd lleol. Cofiwch gyfrannu pan yn gyfleus.

**Octavio**

Byddwn yn casglu arian cyn hir i noddi Octavio am flwyddyn arall.

|  |
| --- |
| Newyddion |

**Aelodau Newydd**

Pleser mawr oedd derbyn a chroesawu a Sian Huxtable a Lisa Jones yn aelodau fis Mehefin. Dymunwn fendith arnynt i’r dyfodol.



**Y Cyfundeb a’r Undeb**

*Cyngor* – Cynhaliwyd Cyngor yr Undeb yng Nhregynnog 25-27 Medi

*Pwyllgor Gweinyddol* - Cynhelir cyfarfod o bwyllgor gweinyddol yr Undeb yn Aberystwyth yn ystod mis Tachwedd

*Cwrdd Chwarter* – Cynhelir y cwrdd Chwarter nesaf yng Nghapel Als, Llanelli, 12 Tachwedd.

**Cwrdd Chwiorydd De Cymru**

Cyfrannodd parti bach o’n haelodau eitem hyfryd mewn gwasanaeth arbennig ym Methesda’r Tymbl yn ddiweddar i ddiolch am waith Mudiad Chwiorydd De Cymru yr Annibynwyr . Diolch yn fawr i’r parti am ein cynrychioli mor raenus.

**Diffygion wal blaen y capel**

Yn anffodus, rydym yn dal i drafod gyda’r contractwyr, sy’n gwrthod cymryd cyfrifoldeb am gywiro’r gwaith diffygiol amlwg. Mae’r frwydr yn parhau.

**Boreau Coffi**

Yn dilyn gwyliau’r haf rydym wedi ailgydio yn ein Bore Coffi misol. Os nad ydych wedi galw heibio o’r blaen, wel beth am wneud ar fore Gwener cynta’r mis? Daw aelodau a nifer fawr o ffrindiau ynghŷd i fwynhau dishgled a chacennau godidog. Byddai Iris yn falch o gael enwau mwy o bobl i helpu gyda’r lluniaeth.

**Ymweld â chartrefi preswyl**

Ym mis Gorffennaf aeth criw o aelodau i gynnal oedfaon yng nghartrefi nyrsio a phreswyl yr ardal. Rydym bellach yn hen gyfarwydd â stafell fwyta’r Hafan, lle daw nifer fach o breswylwyr i ymuno â ni ac mae lolfa Llys Gwyn bob amser yn orlawn rhwng ein haelodau ni a rhai o’r preswylwyr. Er bod digon o le yn lolfa’r Hollies, mae nifer fawr bob amser yno, yn mwynhau gwrando ar neges Marie Lynne ac unawd gan Ifor. Yn Llys y Tywysog cawn gwmni nifer o’n haelodau sy’n cael pob gofal yno, ac mae’n braf ymuno â hwy mewn gair, gweddi ac emyn. Cofiwch fod croeso i unrhyw un ddod gyda ni y tro nesaf i gynnal oedfa a rhoi cyfle i’r preswylwyr addoli, canu emyn ac adrodd Gweddi’r Arglwydd yn Gymraeg.

**Ffair Nadolig**

Nodyn i’ch atgoffa am ddyddiad Ffair Nadolig y Capel, sef bore Sadwrn cyntaf mis Rhagfyr, y 5ed.

**Cwmni Opera Porth Tywyn**

Mae dau o'n haelodau hefyd yn aelodau o Gwmni Opera Porth Tywyn. Mae'r cwmni'n perfformio *A* *Masked Ball ( Verdi)*Hydref 21, 23 a 24. Os hoffech fynd ar y nos Fercher (21), rhowch eich enwau i Meic Williams, Jennifer Dark neu Gwen. Os oes digon o enwau, byddwn yn trefnu bws

|  |
| --- |
| **Eglwysi Cymraeg Pontarddulais a’r Cylch** |

Hydref 4 Cymanfa Ganu Undebol yn Hope-Siloh - 10.30 a 6.00

Tachwedd 5 Gwasanaeth yn y Babell - 7.00

Rhagfyr 3 Gwasanaeth Nadolig yn y Tabernacl - 2.00

Rhagfyr 25 Cymun Undebol yn Hope-Siloh am 9.00

|  |
| --- |
| **Gwasanaethau (9:45 oni noder yn wahanol)** |

Hydref 4 10.30 Cymanfa Ganu

6.00 *Cymanfa*  *Ganu*

Hydref 11 11.00 Gwasanaeth Diolchgarwch

(*Cinio wedi’r oedfa yng Nghlwb Rygbi Yr Hendy)*

Hydref 18 Mr Glynnog Davies

Hydref 25 Gweinidog

Tachwedd 1 Gweinidog (Cymun)

Tachwedd 8 Gweinidog (Sul y Cofio)

Tachwedd 15 Gweinidog/ Mr Nigel Davies

(Gwasanaeth Operation Christmas Child)

Tachwedd 22 Parch. Derwyn Morris Jones

Tachwedd 29 Gweinidog

Rhagfyr 6 Gweinidog (Cymun)

Rhagfyr 13 Gweinidog

Rhagfyr 20 Oedfa Nadolig y Plant a’r Ieuenctid

6pm – Gwasanaeth Golau Cannwyll

Rhagfyr 25 9.00 Gweinidog – Oedfa Gymun Undebol – Hope-Siloh

Rhagfyr 27 Gweinidog

|  |
| --- |
| **Holiadur Aelodau** |

Erbyn hyn, trafodwyd yr argymhellion yn deillio o’r holiadur gan yr is-bwyllgorau a’r diaconiaid. Penderfynwyd fabwysiadu’r syniadau canlynol:

* Cynhelir Cwrdd Eglwys yn fuan ar ôl cyhoeddi’r Adroddiad Blynyddol er mwyn trafod ei gynnwys, gan gychwyn o 2016 ymlaen.
* Cytunwyd y dylid prynu 2 hysbysfwrdd tal, cul i’w gosod yng nghyntedd y Capel yn lle’r un mawr sydd yno eisoes, un ar gyfer pob ochr wrth waelod y grisiau. Dylid gosod y rotas a'r daflen wybodaeth (Pwy yw pwy?) ar y ddau hysbysfwrdd yn ogystal â lluniau cyfredol a gwybodaeth am ddigwyddiadau, a dylai’r rhai sy’n croesawu tynnu sylw at unrhyw wybodaeth newydd ar yr hysbysfyrddau. Gellid adleoli’r hysbysfwrdd mawr presennol yn y blaen ar yr ochr yn y Capel neu fan addas arall.
* Oherwydd llwyddiant y cinio a drefnwyd yn y Flwyddyn Newydd yn hytrach na’r Nadolig llynedd, cytunwyd ar yr awgrym i gadw at y trefniant yn y dyfodol, gan gynnal y cinio yng Nghlwb Rygbi’r Hendy os yn bosib.
* Ynglŷn â’r cyfeiriad at brydau i anffodusion a’r anghenus, nodwyd bod un eglwys yn y pentref eisoes yn gwneud hyn. Awgrymwyd efallai y gallem ni fel eglwys gynnig cynorthwyo’r eglwys honno pe byddai rhai aelodau yn dymuno gwneud.
* Yn sgil llwyddiant yr Ŵyl Flodau, dylid ystyried cynnal Gŵyl debyg eto, ond y dylid aros o leiaf tair blynedd.
* Dylid fel eglwys drefnu cyngerdd blynyddol.
* Dylid treialu mwy o oedfaon o dan ofal yr aelodau yn ystod y flwyddyn. Mae’r Gweinidog wedi cyhoeddi eisoes am ei barodrwydd i drafod gydag unrhyw un sydd yn fodlon ymgymryd â’r gwaith o drefnu gwasanaethau.
* Pwysleisiwyd eto, o ran darparu Addysg Gristnogol i oedolion, y cynhelir Dosbarth Beiblaidd Undebol bob yn ail brynhawn Ddydd Mawrth. Ceir cyfle i drafod y bregeth a phynciau eraill yn y Dosbarth Beiblaidd.
* Dylid edrych ar y posibilrwydd o sefydlu grŵp o gerddorion i gyfeilio i emynau modern yn ein gwasanaethau.
* Wrth i Eglwys Hope-Siloh ymgymryd â Llywyddiaeth Eglwysi Cymraeg y Bont a’r Hendy, efallai daw cyfle i gychwyn trafodaeth ar ddyfodol bywyd Cristnogol ein hardal

|  |
| --- |
| Cip o’r Gorffennol |




70 mlynedd yn ôl cynhaliwyd

Cyrddau Diolchgarwch mewn

Mawl yng Nghapel Siloh ar

derfyn yr ail rhyfel byd yn 1945.

Dyma gopi o ran o’r rhaglen:



|  |
| --- |
| **Pererindod** |

**Pererindod Hope-Siloh**

Dilyn ôl troed y dosbarth Beiblaidd llynedd oedd hanes pererindod Hope-Siloh eleni. Buom yn trafod hynt a helynt Howell Harris wrth ymweld â Thalgarth a choleg Trefecca. A buom yn mwynhau golygfeydd o Sir Frycheiniog ar ei gorau wrth fynd heibio Llyn Syfaddan a thros y Bwlch i Gwmdu. Ar ôl tro bach o gwmpas hen faenordy Tre Tŵr, daeth ein crwydro i ben ar lan bedd yr offeririad llengar a’r cymeriad lliwgar Carnhuanawc (Thomas Price) ym mynwent Llanfihangel Cwmdu. Mwynhawyd pryd da o fwyd yn y Farmers Arms gerllaw cyn troi tuag adre. Diwrnod llawn a chofiadwy a’r haul yn gwenu arnom.

****

**Y Dosbarth Beiblaidd**

Emynwyr Bro Morgannwg oedd thema ein pererindod eleni a chawsom ddiwrnod braf. Capel Croes y Parc oedd y man cychwyn. Treuliodd Dafydd William Llandeilo Fach hanner cyntaf ei fywyd ar lannau Llwchwr a’r ail hanner yn Llanbedr y Fro lle bu’n athro ysgol ac ysgrifennydd capel Croes y Parc gan bregethu yno’n achlysurol. Gwelir teyrnged iddo uwchben y pulpud a chofeb sylweddol uwch ei fedd yn y fynwent gerllaw.

Aeth ein taith rhagddi ar draws y fro i Drefflemin. Mae hen gartref Iolo Morgannwg wedi diflannu erbyn hyn ond mae crynodeb o hanes yr athrylith a’r cymeriad lliwgar o’r Fro i’w weld ar golofn garreg yn yr Eglwys. Ychydig sy’n sylweddoli fod Iolo wedi cyfansoddi mwy o emynau na’r Pêr ganiedydd o Bantycelyn. Prin ddwy ffilltir o Drefflemin y saif capel bach cyntefig Bethesda’r Fro. Bu’r Eglwys hon yn gartref i ddau emynedd sef John Williams a Tomos William – emynydd pruddglwyfus y Fro. Claddwyd Tomos William yn unol â’i ddymuniad yn union y tu ôl i’r pulpud lle bu’n gweinidogaethu am dros ddeugain mlynedd.

Uchafbwynt y dydd oedd cael ein tywys o gwmpas hen Eglwys Llanilltud Fawr. Cawsom ddarlith gyfoethog a chynhwysfawr o’i hanes o ddyddiau Illtud Sant hyd at y presennol gan un o’r aelodau – Mrs Dilwen Phillips. Yn ôl yr arfer, daeth ein holl grwydro i ben dros bryd blasus o fwyd mewn tafarn fach ddymunol ger sgwâr hynafol Llanilltud Fawr. Braf oedd sylweddoli fod yr holl eglwysi y buom ynddynt yn wynebu her y presennol yn llawn hyder a’u tystiolaeth yn fyw ac yn iach yn y Fro.

‘O’th flaen mae drws agored

Na ddichon neb ei gau”.

|  |
| --- |
| **Y Plant a’r Ieuenctid** |

**Llanmadog 2015**

Unwaith eto eleni, cawsom ni, aelodau clwb ieuenctid Hope-Siloh, y cyfle i fynd i Wersyll Cristnogol Llanmadog o dan arweiniad y Parchedig Derek Rees, gydag aelodau o gapel Seion, Waunarlwydd. Bu’r gwersyll yn llwyddiant eto’r haf yma gyda phawb yn mwynhau chwarae gemau, cwrdd â hen ffrindiau a gwneud ffrindiau newydd, ac addoli a dysgu mwy am Dduw.



Fe wnaethom nifer o weithgareddau yn ystod ein diwrnodau yno, yn cynnwys mynd i’r traeth, coginio, chwaraeon fel pêl-droed, pêl-fasged ac ‘American football,’ actio yn yr eisteddfod, disgo, eistedd o gwmpas coelcerth a llawer mwy.

Yn ogystal cawsom y cyfle i ddysgu mwy am Dduw, pwy oedd Duw a beth oedd hyn yn meddwl i ni. Roedd gwasanaeth bob bore o dan arweiniad y Gweinidog o America, yna cael y cyfle i ofyn cwestiynau a siarad mwy mewn grwpiau bach gyda Christnogion megis Tomos Roberts Young (sydd yn helpu yn y clwb) a rhai o aelodau’r Eglwys Americanaidd.

Gan bod y gwersyll eleni wedi’i rhannu’n ddwy, i’r ieuenctid sydd yn yr ysgol uwchradd ac i’r plant ym mlynyddoedd 4, 5 a 6 yn yr ysgol gynradd, cafodd aelodau o flwyddyn 10 y clwb y cyfle i helpu fel ‘swogs’ efo’r rhai ifanc. Roedd hyn yn brofiad bythgofiadwy i ni gan ei fod yn agor ein llygaid i sut roedd plant yn edrych ar grefydd a sut i’w helpu, ond hefyd yn dysgu mwy eto i ni am Dduw.

Mae’n rhaid i ni ddiolch i Derek a’i grwp o arweinwyr o Gymru ac America am eu gwaith diflino eto eleni i wneud y gwersyll yn hwyl i bawb.

Siôn Tiplady

|  |
| --- |
| **Y Plant a’r Ieuenctid** |

**Mabolgampau**

Daeth blwyddyn arall o weithgareddau MIC i ben gyda rowndiau terfynol y mabolgampau dan do. Unwaith eto eleni profwyd llwyddiant ysgubol gan aelodau oed uwchradd y Clwb Ieuenctid!





Dyma flas o’r canlyniadau:

Cystadleuaeth tynnu rhaff –

Rhys, Ffion Jones, Holly, Siôn – 1af

Ras Gyfnewid – Rhys, Siôn, Heledd, Lowri – 1af

Rhedeg 2 lap – Annie - 1af

Rhedeg 2 lap – Siôn – 2ail

Rhedeg 2 lap – Lowri – 3ydd

Taflu Pwysau – Bethan – 2ail

Naid Hir – Rhys – 1af

Naid Hir – Heledd – 1af

Neidio Cyflym – Siôn – 1af

Neidio Cyflym – Elin – 3ydd

Taflu Pwysau – Steffan Wyn – 3ydd

Taflu Pwysau – Ffion Payne – 3ydd

Naid Hir – Tesni – 3ydd

Neidio Cyflym – Siwan – 3ydd

Llongyfarchiadau i bawb a gymerodd rhan a

diolch i bawb a gynorthwyodd gyda’r

trefniadau.

|  |
| --- |
| **Y Plant a’r Ieuenctid** |

**Trip Ysgol Sul**

Ar ddydd Sadwrn cyntaf Gorffennaf, aeth plant ac ieuenctid y capel draw i Benbre ar gyfer trip blynyddol yr Ysgol Sul. Trefnwyd nifer o weithgareddau gan Sue a Wynford Leyshon gan gynnwys pêl-droed, criced, rownderi, bowls a hefyd tro ar y toboggans. Cawsom amser da iawn a diolch yn fawr i Sue a Wynford am drefnu!

Llŷr a Lowri

****

**Gweithgareddau’r misoedd nesa**

* Taith Stori’r Mis – Mr. Nigel Davies Swyddog Datblygu MIC yn ymweld a Hope-Siloh - Tachwedd 15
* Oedfa Joio gyda Iesu – Dydd Sul 8 Tachwedd am 2.30 y.p. yng nghapel Ebeneser Llandeilo
* Chwaraeon – Dydd Sadwrn 30 Ionawr, 2016 – Canolfan Hamdden Caerfyrddin

**Newyddion**

beibl.net – Eleni rydym yn croesawu fersiwn printiedig newydd sbon o’r Beibl yn Gymraeg. Mae eisoes yn bodoli ar y we – [www.beibl.net](http://www.beibl.net) – a bydd y fersiwn printiedig yn ymddangos ar ddechrau Tachwedd.

Mae App newydd ar gael i’r Beibl – Beibl 365

**Clwb Babanod**

Bob bore Mercher, o hanner awr wedi naw ymlaen, mae’r Festri fach yn fwrlwm o sain plant o rai wythnosau oed hyd at oed ysgol. Ar ddiwedd tymor yr Haf, ffarweliodd y clwb gyda phump o’r aelodau hynaf a ffyddlonaf a chyflwynwyd tystysgrif iddynt. Dymunwn yn dda i Mari, Steffan, Gruff, Cerys a Zac wrth iddynt fynychu’r ysgol yn y bore! Diolch i Jennifer a Gwen am arwain y clwb, ac i Marie Lynne, Dianne, Ann a Lynne am y tost a’r te. Os hoffech helpu, cysylltwch â Luned Manon.